VEGA og Live Nation præsenterer **Flatbush Zombies + The Underachievers’ udsyrede hiphop i VEGA**

*Slip din indre galning løs sammen med Beast Coast-rapperne Flatbush Zombies og The Underachievers i Lille VEGA torsdag d. 12. marts. De to hiphop-grupper fylder salen med mørke, ødelæggelse og materiale fra deres fælles ep* Clockwork Indigo*.*  **Udsyret og utraditionel new yorker-hiphop med Flatbush Zombies og The Underachievers**

To af medlemmerne fra det hypede amerikanske hiphop-kollektiv Beat Coast, Flatbush Zombies og The Underachievers, slår på turnéen *Clockwork Indigo* deres udsyrede og aggressive universer sammen og sparker døren ind til Lille VEGA. De to grupper udgav i oktober ep’en *Clockwork Indigo* sammen. Stream den [HER](https://soundcloud.com/clockwork-indigo-fbz-ua).

**Zombiernes demoraliserede verden**

Flatbush Zombies har i Beat Coast markeret sig som en aggressiv trio drevet frem af rå energi og tunge trap, dupstep og boom bap-beats. Den hidsige lyd flyder af sted under tekster, der slynger om sig med social indignation og dystopiske forudanelser for et ødelagt samfund. Som på nummeret ”[Face-Off](https://www.youtube.com/watch?v=ix8kLAPQsjE)”, der indledes med et nyhedsklip fra den faktiske begivenhed, sangen handler om En mand påvirket af et nyt stof blev fanget af politiet, mens han var i gang med at æde ansigtet af en sovende hjemløs.

Trioen består af rapperne Meechy Darko, Zombie Juice og Eric ”Arc” Elliot, der også fungere som producer. Indtil videre har Flatbush Zombies udgivet de to mixtapes, *D.R.U.G.S* og *BetterOffDEAD*. Sidstnævnte var på hiphopmagasinet XXLs liste over de bedste mixtapes fra 2013.

**The Underachievers’ skæve univers**Rapperne Ak og Issa Dash fra The Underachievers dyrker en udsyret stil, som mixer old school new york-hiphop med den mere psykedeliske af slagsen.   
Duoen har også udtalt, at LSD og svampe har en stor indflydelse på deres musikalske stil. Noget man ikke kan være i tvivl om efter at have set videoen til fx ”[Herb Shuttles](https://www.youtube.com/watch?v=205K9Pim2oE)”, hvor The Underachievers også dyrker deres okkulte side med referencer til faraoer og det tredje øje.

Duoen udgav i år deres første fuldlængde album, *Cellar Door: Terminus Ut Exordium.*

### Info om koncerten Flatbush Zombies + The Underachievers (US) Torsdag d. 12. marts 2015, kl. 21 Lille VEGA, Enghavevej 40, 1674 Kbh. V 200 kr + gebyr Forsalget starter fredag d. 7. november dag via vega.dk og Billetnet.